Неафіцыйная частка ўрачыстасьцяў праходзіла ў самой Лімені, у лесе, над Сажом, вечарам, у лясьніцтве, — з лесьнікамі і егерамі, з застольлем і тостамі. Ганароваму юбіляру паднесьлі місу, якая формай і памерам больш нагадвала ладныя начоўкі, а ў іх у густой наварыстай юшцы ў зялёна-траўных пахучых аздобах плаваў звараны цалкам, на ўсю сваю дзьвюхлапатную велічыню лешч-гігант. Юбіляр мужна стараўся адужаць яго, а змарыўшыся, паклікаў на помач грамаду. I юшкі, і рыбы хапіла і юбіляру, і ўсяму дружнаму застольлю.